SAID-beampte ontvoer: Drie hoor oor borgtogArgieffoto Samuel Kabo (28), Masilo Gafane (33) en Benny Mudau (34) is op borgtog van R10 000 elk vrygelaat. Maroela Media het vroeër berig die mans het na bewering die 35-jarige Moosa in Maart voor haar oom se huis in Nirvana, ŉ woonbuurt in Polokwane, ontvoer. Hulle het ŉ losprys van R3 miljoen geëis. Moosa is drie dae later ongedeerd vrygelaat tydens ŉ polisieoperasie waartydens drie polisiebeamptes gewond is. Die verdagtes is later in hegtenis geneem. Moosa se familie het Donderdag buite die hof hul ontevredenheid uitgespreek omdat die verdagtes op borgtog vrygelaat is en het gesê die mans word ook verbind met ander sake van ontvoering, rooftogte en drie aanklagte van poging tot moord wat verband hou met die skiet van die polisiebeamptes. Yusuf Abramjee, ŉ woordvoerder van die familie, het gesê hulle is teleurgesteld in die landdros se besluit. “Ons het geen ander opsie nie as om die besluit van die hof te respekteer. Ons sien nou uit dat die verhoor vinnig afgehandel word. Ons wil sien dat die reg sy loop neem en ons hoop dat die polisie binnekort nog verdagtes in hegtenis sal neem,” het hy gesê. Abramjee het gesê die familie is dankbaar teenoor die gemeenskap vir die ondersteuning wat hulle in hierdie tyd ontvang het. “Ons moet saamstaan teen misdaad en ons stemme laat hoor. Geen borgtog moet toegestaan word vir ernstige misdade soos ontvoering nie. Anisah herstel goed ná haar beproewing en sy het ook weer Suid-Afrikaners bedank vir hul volgehoue ondersteuning.” Lees alle vorige berigte oor Anisah Moosa op Maroela Media.